钦定古今图书集成/明伦汇编/皇极典/第165卷 > 《明皇论》唐·崔𬸘
## 钦定古今图书集成/明伦汇编/皇极典/第165卷 > 《明皇论》唐·崔𬸘

穆王戒太仆曰：“仆臣正，厥后克正；仆臣谀，厥后自圣。”
仲虺告成汤曰：“自得师者王，谓人莫己若者亡。”夫实
凡也而自以为圣，则偃然以天下为莫己若；以天下
为莫己若，则有罪不闻，有过不改，祸乱之形成，而卒
以不悟，是亡之道也。以唐考之，克有天下者十有八
王，而不以谀臣之故别加称号者，高祖、太宗、睿宗、文
宗四君而已，其馀皆立虚名，而开元、天宝之间，群臣
至六上尊号。嗟乎！谀亦甚矣，而明皇受而不辞，盖将
自以为圣者欤！其播越流离，至于亡国，其不幸也夫！
加以“天地、道德、圣神文武”之号，兼覆载之大美，极今
古之徽称，彼其臣遂以为诚尔耶？直以为吾君好谀
喜佞，故逢之也。以为诚尔，则天不以号，然后推其高；
地不以名，然后推其厚，三皇无有也，五帝无有也。自
古贤君懿主皆无有，而吾祖宗亦无有也。彼其后世
中君幽主独有之，是直以好谀喜佞待吾君，而以谀
佞逢之，人君之贼也，圣矣！夫！光武之为君也，诏天下
上书，不得言圣。明矣哉！显宗之为君也，曰：“先帝诏书
禁人言圣，自今有过称，虚誉，《尚书》宜抑而不省，示不
为谄子嗤也。”呜呼！奸人之情得矣，其成建武、永平之
盛，有以矣夫！